送林謙之司業出爲桂路提刑
作者：楊萬里
朝代：宋

paragraphs: 雨眠起宵坐，搔首偶不欣。
孤念元無感，懷我同社人。
昨日林先生，抱經出成均。
初聞爲渠喜，忽悟誰我親。
緬然記宿昔，夜款水際門。
微月耿秋寂，幽蛩慨涼新。
論詩煮豆粥，粥熟天已晨。
先生補天手，萬象焉能春。
若非千載仰，却要今世珍。
聖門舊傳業，不在先生身。
雪前何有松，燬中諒非珉。
論思尺有咫，決去曾逡巡。
誰言我無耳，老矣未有聞。
先生又舍我，離別尚足云。
桂山玉筍立，桂水羅带紋。
得句能寄似，不須持嶺雲。